En 21-årig mand blev torsdag morgen dræbt i en trafikulykke på Hjørringvej nord for Brønderslev. Det oplyser Nordjyllands Politi, der modtog anmeldelsen kl. 06.38. Ulykken skete, da to personbiler påkørte hinanden frontalt. Ved ulykken blev den 21-årige mandlige fører af den ene personbil, der kom kørende fra Vrå, dræbt. Den 18-årige mandlige fører af den anden personbil, der kom kørende fra Brønderslev, kom alvorligt til skade. Han blev lige efter ulykken bragt til Aalborg Universitetshospitals Traumecenter med ambulance. Begge personer involveret i ulykken kommer fra lokalområdet. Nordjyllands Politi arbejdede efterfølgende på ulykkesstedet sammen med bilinspektør for at klarlægge omstændighederne i forbindelse med ulykken. Det arbejde er nu afsluttet, og Hjørringvej blev åbnet for trafik igen kl. 08.20. Nordjyllands Politi oplyser, at de pårørende til den 21-årige og den 18-årige er underrettet.

Opsummering:
En 21-årig mand blev torsdag morgen dræbt i en trafikulykke i nærheden af Brønderslev.